
Amiről a kövek mesélnek - Sámsonháza

Kulcsszavak: rétegvulkán; piroklaszt breccsa; piroklaszt rétegsor
Kutatásomat egy Sámsonháza végén található miocén korban képződött rétegvulkán feltárásán végeztem. A feltárás rétegeit megvizsgáltam, és az egyes rétegre jellemző képződményeket megmértem (dőlésszög, rétegvastagság, szemcseméret). A feltárást rétegenként írtam le.
A feltárás legalsó rétege 10 m vastag vulkáni törmelékes összlet: tufa és lapilli piroklasztit. Ezek felfelé finomodó szemcsékből álló rétegeket alkotnak, amelyek 12 ciklust írnak le. A vulkán aktivitására utal, hogy a rétegsor felső részében 10 cm átmérőjű vulkáni bombák találhatók. Ugyanitt a forró lávától megsült és oxidált vöröses elszíneződés figyelhető meg.
Az alsó piroklasztiton 8-10 méter vastagságban helyezkedik el egy andezit lávafolyás. Alsó részén a tufa réteg felett álrétegzettséget figyeltem meg. A kőzet jelentős nyírásos mikrohasadék szerkezettel rendelkezik, amiben apró zeolit sávokat találtam. Az andezitben kigázosodási üregeket is megfigyeltem és leírtam az üregeket kitöltő ásványi anyagokat, azok képződésének lehetséges módját. Ebben a rétegben találtam, szakirodalmak által nem említett nagy oldal-eltolódásos vetősíkot, ami a fölötte lévő törmelékek elhelyezkedése alapján, a vulkánkitöréssel egyidős vetődésről tanúskodik.
Az alsó andezit és a felső piroklasztit rétegek találkozását, a szakirodalommal ellentétben különálló rétegként: vulkanoklaszt breccsaként írtam le.
A felső-piroklasztit réteg keresztrétegzett és durva szemcséjű. Ezt a réteget borítja egy 8-10 m andezit lávafolyás.
A feltárást mészkő rétegsor zárja, amely meleg éghajlaton, sekély tengeri környezetben képződött. Anyagában, apró kagylók-csigák kőbele és mész-göbicsek találhatók.
Saját eredmények:
• A vizsgált irodalmakban az alsó piroklasztit szint rétegsorának részletes leírása nem szerepelt.
• Az alsó andezitben talált oldaleltolódásos vetősíkot a szakirodalmakban nem említették.
• A sziklafalon található kihűlési repedést a feltárás melletti tanösvény tektonikai repedésnek írja le, de mivel a repedés mentén nincs elmozdulás, a törés nem tekinthető tektonika szerkezetnek.
• A vulkanoklaszt breccsa réteget külön képződményegységként kezeltem, ellentétben a szakirodalommal, ahol az andezit réteg felső rétegeként említik meg. Holott ez a réteg tartalmazza az alatta lévő andezit, és az andezit felszínét összetördelő piroklaszt ár anyagát is.
• A mészkő réteg rálapolódásának leírása, miszerint a mészkő lerakódásának folyamata a tektonikai kibillenéssel egyidőben zajlott, eddigi irodalmakban még nem szerepelt.



